b'\n_START_ARTICLE_\nTimo\xc4\x8dani\n_START_PARAGRAPH_\nTimo\xc4\x8dani (srbsko \xd0\xa2\xd0\xb8\xd0\xbc\xd0\xbe\xd1\x87\xd0\xb0\xd0\xbd\xd0\xb8, Timo\xc4\x8dani) so bili ju\xc5\xbenoslovansko pleme, ki je v zgodnjem srednjem veku naseljevalo ozemlje vzhodne Srbije zahodno od reke Timok in del Srema in Banata.\n_START_SECTION_\nZgodovina\n_START_PARAGRAPH_\nDomneva se, da so Timo\xc4\x8dani na omenjeno ozemlje pri\xc5\xa1li v \xc4\x8dasu priseljevanja Slovanov na Balkan. Med vladavino bolgarskega kana Kruma (vladal 803\xe2\x80\x93814) je njihovo ozemlje postalo del Prvega bolgarskega cesarstva. O Timo\xc4\x8danih je prvi pisal frankovski dvorni letopisec Einhard, ki omenja, da so leta 818 k cesarju Ludviku Pobo\xc5\xbenemu v Herstal pri\xc5\xa1li \xc2\xbbLegati Abodritorum ac Born\xc3\xa6, ducis Guduscanorum et Timocianorum\xc2\xab (odposlanci Brani\xc4\x8devcev in Borne, kneza Gudu\xc5\xa1\xc4\x8danov in Timo\xc4\x8danov) s pro\xc5\xa1njo, da jih za\xc5\xa1\xc4\x8diti in z njimi sklene zvezo proti Bolgarom._NEWLINE_Isto leto so se zaradi neugodne upravne reforme kana Omurtaga (vladal 814\xe2\x80\x93831), ki se je neposredno nana\xc5\xa1ala na omenjena plemena, Timo\xc4\x8dani z nekaj drugimi obmejnimi plemeni leta 819 uprli Bolgarom in se pridru\xc5\xbeili vstaji Ljudevita Posavskega. Po propadlem diplomatskem poskusu vrnitve upornih plemen pod svojo oblast, je kan Omurtag nanje poslal dve vojski, prvo leta 827 in drugo leta 829. V drugem poskusu mu je to uspelo._NEWLINE_Timo\xc4\x8dani so omenjeni tudi v bolgarski Pesnitvi o Asenu Prvemu iz 12. stoletja, v kateri so v borbi proti Grkom poleg Bolgarov omenjeni tudi oni.'